Oeps! Kunswerk van R700 000 per ongeluk omgestampEen van Jeff Koons se ballonhonde (Foto: Achim Hepp via Wikimedia Commons) ŉ Besoeker aan ŉ uitstalling vir kontemporêre kuns het per ongeluk ŉ klein glas kunswerk deur bekroonde kunstenaar Jeff Koons omgestamp. Die werk was fyn en flenters. Die blou kunswerk, een van Koons se bekende ballonhonde, se waarde het $42 000 (sowat R760 000) beloop. Die ongeluk het by ŉ voorskou van die uitstalling by Art Wynwood in Miami in die VSA plaasgevind. Sommige van die kunsversamelaars, wat die uitstalling bygewoon het, het aanvanklik gedink dit is deel van ŉ kunsuitvoering of ŉ voorafbeplande toertjie. Die beeldhouwerk het alleen op ŉ akrielbasis gestaan met Koons se naam daarop. “Ek het ŉ vrou daar sien staan en sy het aan die kunswerk getik. Toe val die ding om en daar lê dit in duisende stukkies flenters,” het kunstenaar Stephen Gamson aan ŉ Fox News-filiaal in Miami gesê. Hy het aan verslaggewers gesê hy was onder die indruk die vrou tik aan die kunswerk om te sien of dit ŉ regte ballon is. ŉ Omstander het ŉ video verfilm terwyl werknemers by die galery die glasskerwe opgevee het. Benedicte Caluch, ŉ kunsraadgewer by Bel-Air Fine Art, wat Koons se stuk geborg het, het aan die Miami Herald gesê die vrou het nie bedoel om die werk te breek nie. Versekering sal die skade dek. Koons, ŉ Amerikaanse skilder en beeldhoukunstenaar, was nie teenwoordig nie. Hy put inspirasie uit alledaagse voorwerpe soos ballondiere. Sy werk probeer bevraagteken wat as kuns beskou moet word, selfs al het sy eie werk al op veilings vir meer as $91 miljoen verkoop. Sy ballonhonde verskil in grootte van kleiner as 30 cm tot meer as 3 meter hoog en word in helder kleure gemaak.